ས་རབ་མའི་བྷ་གའི་རེག་བྱའི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག།དོན་དམ་འོད་གསལ་གྱི་རྫོགས་རིམ་བསྒོམ་པ་ལ་དབང་། མཐར་ཐུག་གི་འབྲས་བུ་ཡེ་ཤེས་རྡོ་རྗེ་དང་ཆོས་སྐུ་ཐོབ་པའི་སྐལ་བ་རྒྱུད་ལ་བཞག་པ་ཡིན་ནོ། །དེ་ནས་དབང་བཞི་པ་ཞུ་བའི་ཡོན་དུ་མཎྜལ་ཕུལ། དེ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཁྱོད་ཞབས་པདྨོའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བཀའ་དྲིན་གྱིས་ནི་བསྐྱང་དུ་གསོལ། །ཞེས་གསོལ་བ་བཏབ་ནས་དོན་དམ་བྱང་ཆུབ་སེམས་ཀྱི་དཀྱིལ་འཁོར་མ་མཇལ་བའི་བརྡར་འབྲུ་གསུམ་གསུང་ཞིང་མིག་རས་འཆིང་བར་མཛོད། ཨོཾ་ཨཱཿཧཱུྃ། དེ་ནས་ལུས་རྣམ་སྣང་གི་ཆོས་བདུན་དུ་བྱས། ངག་རླུང་རང་སོར་གཞག །སེམས་རྣམ་པར་རྟོག་པ་ཐམས་ཅད་དང་བྲལ་བར་ཞོག །དེའང་དབང་གསུམ་པ་ལས་བྱུང་བའི་ལྷན་སྐྱེས་བདེ་བ་ཆེན་པོ་རང་རིག་པའི་ཡེ་ཤེས་ཀྱི་ཆོས་ཉིད་རང་བཞིན་གྱིས་རྣམ་པར་དག་པ། སྤྲོས་པ་ཐམས་ཅད་དང་བྲལ་བ་དེ་ལ། ཁམས་གསུམ་གྱི་སྒྲིབ་པ་བག་ཆགས་དང་བཅས་པ་སྤང་བའི་ཁྱད་པར་དུ་བྱས་པས་ཆོས་ཉིད་ཇི་ལྟ་བ་རྟོགས་པའི་ཡེ་ཤེས་ཁྱད་པར་ཅན་རྒྱུད་ལ་སྐྱེས་པའི་མོས་པ་མཛོད་ལ་དེའི་ངང་ལ་ཅུང་ཟད་རེ་མཉམ་པར་འཇོག་མཛོད། དེ་ཉིད་ཚིག་གིས་སྟོན་པ་ནི། མགོན་པོ་དངོས་གྲུབ་འབྱུང་བའི་རྒྱུད་ཀྱི་ལེའུ་དང་པོ་ལས། ཐམས་ཅད་ནམ་མཁའི་མཚན་ཉིད་དེ། །ནམ་མཁའ་ལ་ཡང་མཚན་ཉིད་མེད། །ཁམས་གསུམ་པ་ནི་མ་ལུས་པ། །འགྲོ་ཀུན་སྒྱུ་མ་ལྟ་བུ་ཡིན། །བརྟན་པ་དང་ནི་གཡོ་བ་ཡིས། །འགྲོ་ཀུན་དམིགས་སུ་མེད་པའོ། །དེ་ནས་དབང་དེ་བསྐུར་ཐོབ་ཀྱི་རྟེན་འབྲེལ་བསྒྲིགས་པ་གྲུབ་ཕྱིར་འབྲུ་གསུམ་གསུང་ཞིང་མིག་རས་འགྲོལ་མཛོད། ཨོཾ་ཨཱཿཧཱུྃ། དེ་ལྟར་དབང་གོང་མ་གསུམ་གྱི་རྗེས་འབྲལ་གྱི་མཐའ་བརྟེན་ལ་ལུང་སྟོན་པ་ནི། སློབ་དཔོན་བསྟན་པའི་བདག་པོ་ཐུབ་པ་ཆེན་པོའི་གསལ་སྣང་དང་ཆ་བྱད་དུ་བྱས་ཤིང་། ཕྱག་གཡོན་ཆོས་གོས་ཀྱི་གྲྭ་རི་དྭགས་ཀྱི་རྣ་བ་ལྟར་བྱས་ཏེ་གཟུང་། གཡས་རྡོ་རྗེ་དང་བཅས་པས་སྐྱབས་སྦྱིན་གྱི་ཕྱག་རྒྱ་བཅས་ཏེ། འདིར་ནི་ཁྱེད་རྣམས་ངས་ལུང་བསྟན། །རྡོ་རྗེ་སེམས་དཔའ་དེ་བཞིན་གཤེགས། །སྲིད་པ་ཤིན་ཏུ་དག་བྱའི་ཕྱིར། །སྲིད་པའི་ངན་འགྲོ་རྣམས་ལས་བཏོན། །ཨོཾ་སརྦ་ཏ་ཐཱ་ག་ཏ་སིདྡྷི་ས་མ་ཡ་སྟྭཾ་བྷུརྦྷུ་ཝཿསྭཿ ཀྱཻ་དཔལ་ཆྒཻ་མོ་རྡོ་རྗེ་ཞེས་བྱ་བའི་དེ་བཞིན་གཤེགས་པར་འགྱུར་རོ། །གང་དག་ངས་ལུང་བསྟན་པ་དེ་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་དཀྱིལ་འཁོར་གྱི་འཁོར་ལོ་དང་བཅས་པས་མགྲིན་གཅིག་ཏུ་བྱང་ཆུབ་ཆེན་པོར་ལུང་སྟོན་པར་མཛད་དེ་སྔགས་འདི་དང་ཕྱག་རྒྱ་འདིའི་མཐུ་ཡིན་ནོ། །དེ་ནས་དབུགས་དབྱུང་བ་ནི། འདོད་ཆགས་བྲལ་བ་ལྟ་བུ་ཡི། །ཁམས་གསུམ་ན་ནི་སྡིག་མེད་དེ། །དེ་བས་འདོད་ལ་ཆགས་བྲལ་བ། །ཁྱོད་ཀྱིས་ནམ་ཡང་མི་བྱའོ། །ཁམས་གསུམ་ཀུན་གྱི་རྒྱལ་སྲིད་ཆེ། །དཔལ་ལྡན་ཡོན་ཏན་འབྱུང་བའི་གནས། །བདུད་ཚོགས་ཀུན་ལས་ངེས་རྒྱལ་ཏེ། །གྲོང་ཁྱེར་མཆོག་ཏུ་ཞུགས་པ་ཡིན། །གཟེངས་བསྟོད་པ་ནི། མཆོག་ཏུ་གསང་བའི་དཀྱིལ་འཁོར་འདིར། །ཞུགས་པ་དང་ནི་མཐོང་བ་ཡིས། །སྡིག་པ་ཀུན་ལས་རྣམ་གྲོལ་ནས། །ཁྱེད་རྣམས་བདེ་བར་ལེགས་པར་གནས། །བདེ་ཆེན་ཐེག་པ་འདི་ལ་ནི། །སླར་ཁྱོད་འཆི་བ་ཡོང་མིན་ཏེ། །མི་ཐུབ་པ་དང་མི་ཆོད་པ། །ཅིས་ཀྱང་མི་འཇིགས་དགའ་བར་གྱིས། །སྲིད་པ་ཤིན་ཏུ་དག་བྱའི་ཕྱིར། །སྲིད་པའི་སྡུག་བསྔལ་ལས་ཁྱོད་འདས། །གསང་མཆོག་འདིར་ནི་ལེགས་གནས་པ། །དེ་རིང་སྐྱེ་བ་འབྲས་བུར་བཅས། །སངས་རྒྱས་རྡོ་རྗེ་འཛིན་བཅས་པ། །ཀུན་གྱིས་དེ་རིང་ཁྱོད་དབང་བསྐུར། །ཁམས་གསུམ་འདིར་ནི་ཁྱོད་དབང་ཕྱུག །ཁྲེག་འཐུང་ཆེན་པོར་བསྟན་པ་ཡིན། །ཁྱེད་རྣམས་ཀྱིས་ནི་སངས་རྒྱས་ཉིད། །དེ་རིང་ཐོབ་པར་གདོན་མི་ཟ། །དེ་ནས་བུམ་དབང་གི་དམ་ཚིག་བསྒྲག་པ་ནི་འདི་ལ་ལེགས་པར་གསན་འཚལ། ནང༵ས་པར་སྔར་ལངས་སེམས་བདག་ཉིད། །མ་ལུས་ལུས་ལ་བྱས་ནས་ཀྱང་། །བཏུང་དང་བཟའ་བ་ལ་སོགས་པའི། །གདོལ་པའི་བདག་ཉིད་ཅན་བསྲུང་ངོ་། །ལུས་དང་སྲོག་ལ་ལྟོས་མེད་པར། །དམ་ཚིག་དང་ནི་སྡོམ་པ་བསྲུང་། །ཉིན་དང་མཚན་མོ་ལན་གསུམ་དུ། །ཉིན་རེ་བཞིན་དུ་བསླབ་པར་བྱ། །གང་ཚེ་ཉམས་ན་རྣལ་འབྱོར་པ། །ཁ་ན་མ་ཐོ་སྦོམ་པོར་འགྱུར། །དགུན་ཟླ་འབྲིང་པོ་ནས་བརྩམས་ཏེ། །ཟླ་བ་རེ་རེར་བསྲུང་བ་ནི། །གཉིས་མེད་གཉིས་མེད་འཁོར་ལོར་གནས། །ཚེས་བཅུ་ལ་ནི་དེ་རབ་མཆོག །ཆང་དང་ཤ་སོགས་གང་ཅིའང་རུང་། །དཔའ་བོ་རྣལ་འབྱོར་མ་ཡི་ཚོགས། །ཐམས་ཅད་གཉིས་མེད་བདེ་བར་གནས། །ཧེ་རུ་ཀ་དཔལ་རབ་ཏུ་མཆོད། །གསང་དབང་གི་དམ་ཚིག་ནི། འདི་ནི་དཔའ་བོ་རྣལ་འབྱོར་མའི། །དམ་ཚིག་རྨད་བྱུང་ཆེན་པོ་སྟེ། །ཁམས་ལྔ་བཅུད་ཀྱི་བདག་ཉིད་ཅན། །ཡང་དག་བདེ་བ་མྱོང་བར་གྱིས། །རྡོ་རྗེ་རྣལ་འབྱོར་མ་དཔའ་བོ། །གཉིས་མེད་ཡེ་ཤེས་སེམས་ལྡན་པ། །དངོས་ལས་བྱུང་བ་བྱང་ཆུབ་སེམས། །རྒྱུན་དུ་དབང་ནི་ལེན་པར་བྱ། །གཉིས་མེད་ཡེ་ཤེས་སེམས་ལྡན་ལ། །མི་བྱ་བ་ནི་ཅི་ཡང་མེད། །ཚངས་པར་སྤྱོད་པ་རྟག་མནོས་ལ། །ཤ་ལྔ་བདུད་རྩི་ལྔ་ལ་སོགས། །འདོད་པ་ལྔ་ལ་སྤྱོད་པར་གྱིས། །ཤེས་རབ་དབང་གི་དམ་ཚིག་ནི། །སྣ་ཚོགས་དབང་ཕྱུག་ལེགས་སྤྱོད་ཅིང་། །ཚངས་པར་སྤྱོད་པ་དེ་བཞིན་ནོ། །གཉིས་མེད་གྲུབ་པའི་རྣལ་འབྱོར་མ། །བུ་ཁྱོད་ཀྱིས་ནི་བསྒྲུབ་པར་བྱ། །འདོད་པའི་ལོངས་སྤྱོད་ཐམས་ཅད་ལ། །ཅི་དགའ་བར་ནི་ལོངས་སྤྱོད་ཅིག །བཞི་པའི་དབང་གི་དམ་ཚིག་ནི། ཧེ་རུ་ཀ་དཔལ་རྣལ་འབྱོར་ཆེ། །བདག་ཉིད་སངས་རྒྱས་ཐམས་ཅད་དང་། །རྣལ་འབྱོར་མ་ནི་ཀུན་གྱི་གནས། །ཤེས་ནས་ཐམས་ཅད་རབ་ཏུ་བརྟག༵ །ཅེས་དང་། རྟག་ཏུ་རང་གི་དམ་ཚིག་བསྲུང་། །རྟག་ཏུ་དེ་བཞིན་གཤེགས་པ་མཆོད། །རྟག་ཏུ་བླ་མ་ལ་ཡང་གུས། །འདི་ནི་སངས་རྒྱས་ཀུན་དང་མཉམ། །བླ་མའི་ཞལ་ལ་ཕྱག་འཚལ་ཏེ། །དེང་ནས་བྱང་ཆུབ་སྙིང་པོའི་བར། །བླ་མ་ནག་པོ་ཆེན་པོའི་ཚོགས། །རྟག་ཏུ་དམ་ཚིག་ལ་གནས་སྨོན། །དེང་བདག་སྐྱེ་བ་འབྲས་བུར་བཅས། །རྡོ་རྗེའི་རིགས་སུ་ད་གྱུར་ཏོ། །དེ་རྣམས་ཀྱིས་དབང་བསྐུར་བའི་རིམ་པ་ལེགས་པར་གྲུབ་པ་ལགས། ༈ སླར་ཡང་བྱིན་རླབས་གཏོར་དབང་གི་སླད་དུ་དམིགས་པ་འདི་བཞིན་མཛོད། གཏོར་སྣོད་དུར་ཁྲོད་རོལ་པའི་གཞལ་ཡས་ཁང་ཚད་དང་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་སུ་པདྨ་ཟླ་བ་ཉི་མ་རུ་དྲ་ཕོ་མོའི་སྟེང་དུ་དཔལ་ཡེ་ཤེས་ཀྱི་མགོན་པོ་མ་ཧཱ་ཀཱ་ལ་སྐུ་མདོག་མུན་པ་ལྟར་གནག་པ། ཞེས་པ་ནས། མེ་འབར་བའི་དབུས་ན་བཞུགས་པ། ཞེས་པའི་༼༡༣་༦༽བར་བུམ་པ་སྟ་གོན་ལྟར་བརྗོད། གཞན་ཡང་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་གི་ཚོགས་དཔག་ཏུ་མེད་པ་དང་བཅས་པ་བཞུགས་པའི་གནས་ལྔར་ཨོཾ་ཧྲཱིཿཧཱུྃ་ཏྲཱྃ་ཨཱཿདཀར་དམར་མཐིང་སེར་ལྗང་གུ་ལྔ་ལས་རང་མདོག་དང་མཚུངས་པའི་བདུད་རྩི་ལྔ་དང་། འོད་ཟེར་ལྔ་དང་། ཡིག་འབྲུ་ལྔ་དང་། ཕྱག་མཚན་ལྔའི་ཚོགས་དཔག་ཏུ་མེད་པ་བྱུང་ནས་ཁྱེད་རང་གི་གནས་ལྔར་ཐིམ་པས། འབྱུང་བ་ལྔ་ལས་གྱུར་པའི་ནད་གདོན་སྡིག་སྒྲིབ་ཐམས་ཅད་སྦྱངས། སྐུ་གསུང་ཐུགས་ཡོན་ཏན་ཕྲིན་ལས་ལྔའི་དབང་དང་བྱིན་རླབས་དངོས་གྲུབ་ཐོབ། སྐུ་ལྔ་དང་ཡེ་ཤེས་ལྔ་འགྲུབ་པའི་ནུས་པ་བཞག་པའི་མོས་པ་མཛོད། གཏོར་མ་ཐོགས་ཏེ། ཧཱུྃ། ཆོས་སྐུ་རྣམ་དག་ནམ་མཁའ་ལྟ་བུ་ལ། །མཚན་དཔེའི་དཔལ་འབར་བཅོམ་ལྡན་སྐུ་ལྔའི་མགོན། །རྒྱལ་བ་སྲས་བཅས་དཔའ་བོ་མཁའ་འགྲོ་དང་། །ཆོས་སྐྱོང་སྲུང་མ་དམ་ཚིག་ཅན་གྱི་ཚོགས། །དབྱིངས་ནས་ཐུགས་རྗེས་བྱིན་རླབས་དབང་མཆོག་སྩོལ། །སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཕྲིན་ལས་རྣམ་བཞིའི་དངོས་གྲུབ་སྩལ་དུ་གསོལ། །བགེགས་དང་ལོག་འདྲེན་བར་ཆད་ཞི་བར་མཛོད། །ཉེ་སྙིང་སྙིང་པོ་རྩ་སྔགས་རྣམས་དང་།༼༡༠་༠༦༽ ཨོཾ་ཧཱུྃ་ཏྲཱྃ་ཧྲཱིཿཨཱཿབྷྲཱུྃ། མ་ཧཱ་ཀཱ་ལ་ས་མ་ཡ་ཏིཥྛ་ཧཱུྃ། ཡང་གཏོར་མའི་ལྷའི་གནས་གསུམ་ནས་འོད་ཟེར་དཀར་དམར་མཐིང་གསུམ་བྱུང་། ཁྱེད་རང་གི་གནས་གསུམ་དུ་ཐིམ། ལུས་ངག་ཡིད་གསུམ་གྱི་སྒྲིབ་པ་དག །སྐུ་གསུང་ཐུགས་ཀྱི་བྱིན་རླབས་ཞུགས། རྡོ་རྗེ་གསུམ་འགྲུབ་པའི་ནུས་པ་ཐོབ་པའི་མོས་པ་མཛོད། ཨོཾ་ཤྲཱི་མ་ཧཱ་ཀཱ་ལ་ཧཱུྃ་ཕཊ། ཨོཾ་ཨཱཿཧཱུྃ། ཞེས་བཟླ་ཞིང་གཏོར་མ་སྤྱི་བོར་གཞག །མཐར། གཏོར་མའི་ལྷ་འོད་དུ་ཞུ་ནས་ཁྱེད་རང་ལ་ཐིམ་པའི་མོས་པ་མཛོད། དེ་ནས་དེ་དག་གི་སྐབས་སུ་ཁས་བླངས་པའི་དམ་ཚིག་དང་སྡོམ་པ་མཐའ་དག་ཚུལ་བཞིན་དུ་སྲུང་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །དབང་བསྐུར་ཟབ་མོ་ལེགས་པར་ཐོབ་པའི་བཀའ་དྲིན་གཏང་རག་ཏུ་མཎྜལ་ཕུལ། དེ་ལྟར་མཎྜལ་དུ་མ་ཟད་ལུས་ལོངས་སྤྱོད་ཐམས་ཅད་འཁོར་ལོས་སྒྱུར་བའི་རྒྱལ་སྲིད་ཀྱི་འབྱོར་པ་ལྟར་སྤྲུལ་ནས་འབུལ་ན་ཆ་ཤས་རེ་རེ་ནས་བཞེས་ཏེ་ལོངས་སྤྱོད་དུ་གསོལ་སྙམ་པས་ལུས་ལོངས་སྤྱོད་འབུལ་བ་འདིའི་རྗེས་ཟློས་ལན་གསུམ་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་གཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །དེས་དཔལ་ཡེ་ཤེས་ཀྱི་མགོན་པོ་ཕྱག་བཞི་པ་མཉམ་མེད་སྟག་ལུང་པའི་ལུགས་ཟུར་མང་སྙན་བརྒྱུད་ཆེན་པོ་ལས་བྱུང་བ་ལྟར་ལེགས་པར་ཕུལ་གྲུབ་པ་ལགས་པས་འདིའི་སྒོ་ནས་རང་གཞན་གྱི་དོན་གཉིས་རྒྱ་ཆེར་མཛད་པ་དང་། གསན་པའི་དགེ་བའང་བྱང་ཆུབ་ཆེན་པོའི་རྒྱུར་ཡོངས་སུ་བསྔོ་བར་མཛད་འཚལ། བསོད་ནམས་འདི་ཡིས་ཐམས་ཅད་གཟིགས་པ་ཉིད། །ཐོབ་ནས་ཉེས་པའི་དགྲ་རྣམས་ཕམ་བྱས་ནས། །སྐྱེ་རྒ་ན་འཆིའི་རྦ་རླབས་འཁྲུགས་པ་ཡི། །སྲིད་པའི་མཚོ་ལས་འགྲོ་བ་སྒྲོལ་བར་ཤོག །ཅེས་སོགས་བསྔོ་སྨོན་རྒྱས་པར་བྱས་ཏེ་སློབ་མ་རྣམས་གྱེས་པར་བྱའོ། །དེ་ནས་ཚོགས་མཆོད་བྱེད་པར་གསུངས་པས་སྤྲོ་ན་ཟུར་མང་སྙན་བརྒྱུད་ཀྱི་བདེ་མཆོག་ལྟར་ལ་སྔགས་རྣམས་མགོན་པོ་གཙོ་འཁོར་གྱི་སྔགས་སུ་བསྒྱུར་ཏེ་བྱའོ། །མཇུག་གི་ཆོ་ག་ནི། མཆོད་པ་གསར་དུ་བཤམ་པའམ་ཁ་གསོས་ཏེ། བསང་སྦྱང་བྱིན་རླབས་གོང་༼༡༣་༡༽ལྟར་བྱས་ལ། མཆོད་བསྟོད་བུམ་པ་སྟ་གོན་ལྟར་རམ།༼༡༥་༣༽ ནུས་ན་མདུན་བསྐྱེད་ལྟར་བྱ།༼༢༢་༢༽ བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞེས་འདོད་དོན་གསོལ། ཡིག་བརྒྱ་ལན་གསུམ་དང་། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །ཅེས་ནོངས་པར་བཟོད་པར་གསོལ། བརྟན་བཞུགས་རྒྱས་པ་སྤྱི་ལྟར་རམ། བསྡུ་ན། འདིར་ནི་རྟེན་དང་ལྷན་ཅིག་ཏུ། །འཁོར་བ་སྲིད་དུ་བཞུགས་ནས་ཀྱང་། །ནད་མེད་ཚེ་དང་དབང་ཕྱུག་དང་། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བཟླས་ཏེ་མེ་ཏོག་འཐོར། མདུན་བསྐྱེད་ཀྱི་དམ་ཚིག་པ་རྣམས་འོད་དུ་ཞུ་ནས་བྲིས་པའི་དཀྱིལ་འཁོར་གྱི་རྣམ་པར་གྱུར། ཅེས་བསམ། དགེ་བ་འདི་ཡིས་མྱུར་དུ་བདག །ཡེ་ཤེས་མགོན་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་བསྔོ་སྨོན་དང་། ཉིན་མོ་བདེ་ལེགས་མཚན་བདེ་ལེགས། །སོགས་དང་། གཞན་ཡང་གསུང་རབ་ལས་བྱུང་ངེས་པའི་ཤིས་བརྗོད་ཅི་རིགས་བྱའོ། །ཐུབ༵་བསྟ༵ན་རིན་ཆེན་འབྱུང་གནས་ལས་འོངས་པའི། །ལེག༵ས་བཤ༵ད་སྒྲུབ་དཀྱིལ་བཟ༵ང་པོ༵འི་ནོར༵་བུ༵་འདིར། །རྒྱལ་བ༵སྟན་འཛི༵ན་སྐྱོང་སྤེལ་བའི་འོད་འཕྲོ་བཞིན། །གཞ༵ན་ཕན༵་འདོད་རྒུ་མཐའ་ཡས་ཆར་འབེབས་ཤོག །འདི་ནི་ཐུབ་བསྟན་ཡོངས་སུ་རྫོགས་པའི་བདག་པོ་མཚུངས་ཟླ་ཐམས་ཅད་དང་བྲལ་བ་༧རྗེ་བླ་མ་འཇམ་དབྱངས་བློ་གཏེར་དབང་པོ་ནས་རྒྱུད་སྡེ་ཀུན་ལས་བཏུས་པའི་བཀའ་བསྡུ་ཆེན་པོ་གནས་བརྟན་འོད་སྲུང་ཆེན་པོའི་བཀའ་བསྡུ་ལ་འགྲན་པ་བསྟན་འགྲོའི་བསོད་ནམས་སུ་བསྐྲུན་སྐབས་ཆོས་ཚན་འདི་ཕྲན་ལ་བསྒྲིག་པར་བཀའ་སྩལ་བ་སྤྱི་བོས་མཆོད་དེ། མགོན་པོའི་དཀྱིལ་ཆོག་ཤིན་ཏུ་རྒྱས་པ་སྨིན་ལམ་ཡིད་བཞིན་ནོར་བུ་དངོས་གྲུབ་ཀུན་འབྱུང་ཞེས་པ་ལོ་ཆེན་དཔལ་ལྡན་བྱང་ཆུབ་ཀྱིས་མགོན་པོ་དངོས་གྲུབ་འབྱུང་བའི་རྒྱུད་ཀྱི་ཚིག་དངོས་དང་དོན་གྱིས་བསྟན་པ་བཞིན་བྲིས་ཞེས་གསུངས་པ་དེ་ཉིད་དུ་བདག་མདུན་བུམ་གསུམ་སོགས་ཚིག་མགོ་ཕུད་དུ་ཡོད་པ་ལྟར་དཔེ་ཚན་སོ་སོ་ནས་དང་། སྟ་གོན་དང་དབང་དངོས་ལྷག་ལུས་མེད་པའི་སྟེང་དུ་མི་ཉག་པ་རྨ་སེ་གྲུབ་ཆེན་བློ་གྲོས་རིན་ཆེན་གྱིས་མཛད་པའི་མགོན་པོ་དངོས་གྲུབ་འབྱུང་བའི་དབང་ཆུ་ཆེན་མོ་ཞེས་སྔ་མའི་ཕྱེད་ཙམ་ཡོད་པ་སྔ་མ་དང་ཁོག་གཅིག་པ་ནས་ཀྱང་ཚིགས་བཅད་ཀྱི་ཐོག་མཐར་ཐིག་རྟགས་བྱས་པའི་ཚིགས་བཅད་སུམ་ཅུ་རྩ་གསུམ་རྣམས་ཁ་བསྐངས་ནས་དབང་ཆོག་གཉིས་ཀ་ཚང་བར་བྱས་ཏེ་ཤར་མི་ཉག་རོང་ཤར་བ་ཐུབ་བསྟན་ལེགས་བཤད་བཟང་པོའམ། བློ་གྲོས་གཞན་ཕན་མཐའ་ཡས་སམ། ནོར་བུ་བསྟན་འཛིན་དུ་བོད་པས་བྲིས་པ་དགེ་བར་གྱུར་ཅིག། །།དགེའོ།། དཔེ་བསྡུར་བྱེད་ཚར། བཅུག་ཐེང་དང་པོ། བཅུག་ཐེངས་གཉིས་པའོ།